บลจ.กสิกรเผยเงินไหลซบตราสารหนี้9พันล.
บลจ.กสิกรไทย ปลื้มเดือนแรกกองทุนรวมโตเหนืออุตสาหกรรม  เงินไหลเข้า 9 พันล้านบาท ซบกองทุนตราสารหนี้แน่น
21 ก.พ. 2555

บลจ.กสิกรไทย ปลื้มเดือนแรกกองทุนรวมโตเหนืออุตสาหกรรม  เงินไหลเข้า 9 พันล้านบาท ซบกองทุนตราสารหนี้แน่น
นายอำพล โพธิ์โลหะกุล ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย เปิดเผยว่า ตั้งแต่ต้นปี 2555 จนถึงวันที่ 10 ก.พ.2555 กองทุนรวมของบริษัทมีการเติบโตสูงกว่าอุตสาหกรรม โดยมีมูลค่าทรัพย์สินสุทธิเพิ่มขึ้นประมาณ 9,279 ล้านบาท หรือ 1.75% เมื่อเทียบกับสิ้นปี 2554 ในขณะที่ทั้งอุตสาหกรรมกองทุนรวมมีอัตราการเติบโตที่ประมาณ 1.24% 
“การเติบโตของทั้งอุตสาหกรรมกองทุนรวมเป็นผลมาจากการเติบโตของกลุ่มกองทุนตราสารหนี้เป็นหลัก ส่วนปัจจัยสนับสนุนเพิ่มเติมส่วนหนึ่งมาจากดัชนีตลาดหลักทรัพย์ และอีกด้านหนึ่งจากกองทุนรวมอสังหาริมทรัพย์ทั้งที่เป็นกองทุนใหม่และกองทุนที่ได้ประโยชน์จากราคาประเมินที่ปรับตัวสูงขึ้น"นายอำพล กล่าว
สำหรับการเติบโตของกองทุนรวมบริษัทส่วนใหญ่เป็นผลจากเงินไหลเข้ามากองทุนตราสารหนี้โดยเฉพาะตราสารหนี้แบบกำหนดอายุโครงการหรือเทอมฟันด์ที่เปิดขายทุกสัปดาห์ และในสัปดาห์นี้บริษัทจะเสนอขายกองทุนเปิดเค ตราสารหนี้ 6 เดือน เอแอล (KFI6AL) ประมาณการณ์ผลตอบแทนสุทธิ 3.00% ต่อปี  ลงทุนในพันธบัตรรัฐบาลไทย ควบคู่กับตราสารหนี้ State Bank of India ประเทศอินเดีย  ตราสารหนี้ระยะสั้น ICBC (Asis) สาขาฮ่องกง  เงินฝาก ICICI Bank ประเทศอินเดีย และเงินฝาก Bank of China สาขาฮ่องกง  พร้อมนโยบายป้องกันความเสี่ยงจากอัตราแลกเปลี่ยนทั้งจำนวน เสนอขายพพร้อมกับกองทุนเปิดเค คุ้มครองเงินต้น ตราสารหนี้ไทย 3 เดือน แซท (KPPTF3MZ) ลงทุนพันธบัตรรัฐบาลไทย คาดว่าจะให้โอกาสรับผลตอบแทนประมาณ  2.70% ต่อปี ลงทุนเริ่มต้นเพียง 5,000 บาท